બાબા રામદેવ : આપે પૂછ્યું છે એટલે ખૂબ સાવચેતીથી જવાબ આપું છું. જુઓ, મુદ્ો કોઈ પણ સાધુનો હોય પરંતુ આ દરેક પાછળ જર, જમીન અને જોરુ આ ત્રણ જ હોય છે એ સમજી લેવું જરૂરી છે. આપણા પૂર્વજોએ કહ્યું છે કે સાધુ-સન્યાસીએ આ ત્રણ પાછળ દોડવું ના જોઈએ. આજે અમે હજારો કરોડનું સ્વદેશીનું સામ્રાજ્ય ઊભું કર્યું છે પણ પોતાના માટે એક રૂપિયાની દોલત ભેગી નથી કરી. આજ સુધી કરોડો લોકોને મળ્યા છીએ, અનેક કાર્યક્રમો કર્યા છે પણ આ ધરતી પર કોઈ મા-બહેન કે બેટી કહી નહીં શકે કે તેમને ખોટી નજરે જોયા છે. બાબા રામદેવ વિરુદ્ધ કોઈ આરોપ નહીં લગાવી શકે એનું કારણ છે હું ક્યારેય કોઈને એકાંતમાં મળતો જ નથી. તમારે કેટલાક નિયમો બનાવવા પડે છે. સમૃદ્ધિ, અર્થ એ સેવા, પરમાર્થ માટે છે. સાધુએ અંત:પૂર્વક નિર્ભય હોવું જોઈએ અને એ ત્યારે જ શક્ય છે જ્યારે મનમાં કોઈ પાપ ના હોય. માનવીય દુર્બળતાઓથી પાર પડવા માટેનું સામર્થ્ય પણ યોગમાં જ છે. અમે કાળાધન, ભ્રષ્ટાચાર વિરુદ્ધ પૂરા હિન્દુસ્તાનમાં ઝુંબેશ ઉપાડી છે, એ અંદરથી સાફ હોવાના કારણે જ થઈ શક્યું છે. હું ઝૂંપડીમાં રહું છું, એસીનો પ્રયોગ નથી કરતો, દડી બિછાવીને સૂઈ જાઉં છું. આ કોઈ દેખાડો નથી પણ સાધુએ પોતાની સાધુતા ક્યારેય છોડવી ના જોઈએ. ચાહે એ આસમાનની ઊંચાઈએ ઉડે પણ પોતાના પગ ધરતી પર હોવા જોઈએ. કહેવાનો મતલબ એ છે કે દરેક આવી દુર્ઘટના પર જર, જમીન અને જોરુ હોય છે. હું માનું છું કે આવી એકપણ ઘટના ન બનવી જોઈએ. આના લીધે ભારત અને આપણી સંસ્કૃતિ બદનામ થાય છે.